เตือนประชาชนภาคตะวันออกเฉียงเหนือ ภาคกลาง ภาคตะวันออก เฝ้าระวังพายุฤดูร้อน16-18 มีนาคมนี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า ในวันที่ 13-15 มีนาคมนี้ หย่อมความกดอากาศต่ำเนื่องจากความร้อนปกคลุมประเทศไทยตอนบน ส่งผลให้ประเทศไทยตอนบนมีอากาศร้อนถึง 40 องศาเซลเซียส ขณะที่ลมใต้และลมตะวันออกเฉียงใต้ ทำให้ภาคเหนือตอนล่าง ภาคตะวันออกฉียงเหนือตอนล่าง ภาคกลาง และภาคตะวันออก มีฝนฟ้าคะนอง อากาศร้อนรวมถึงมีฟ้าหลัวในตอนกลางวัน ส่วนวันนี้ (14 มี.ค.65) ในพื้นที่จังหวัดเพชรบุรีและประจวบคีรีขันธ์ ให้ระวังฝนฟ้าคะนอง และวันที่ 16-19 มีนาคมนี้ จะมีมวลอากาศเย็นจากประเทศจีนเข้าปกคลุม ทำให้ภาคเหนือตอนล่าง ภาคตะวันออกเฉียงเหนือ ภาคตะวันออก ภาคกลาง รวมถึงกรุงเทพฯ และปริมณฑล เกิดฝนฟ้าคะนองและพายุฤดูร้อนในบางพื้นที่ ส่วนในภาคเหนือจะมีอากาศร้อนถึงร้อนจัดและมีฝนฟ้าคะนองเกิดขึ้น ประมาณร้อยละ 10-30 ของพื้นที่ อาจมีลมกระโชกแรง ลูกเห็บตกในบางพื้นที่ ส่วนภาคตะวันออกเฉียงเหนือ ภาคกลางและภาคตะวันออก จะมีฝนฟ้าคะนองร้อยละ 10 ของพื้นที่และมีพายุฤดูร้อนในวันที่ 16-18 มีนาคมนี้ ขณะที่ภาคใต้มีฝนตกชุก ขอให้ประชาชนหลีกเลี่ยงการอยู่ใกล้สิ่งปลูกสร้างที่ไม่แข็งแรงและการใช้เครื่องมือสื่อสารช่วงที่มีฝนฟ้าคะนอง